Vieglatlētika 1988. gada vasaras olimpiskajās spēlēs — 100 metri vīriešiem
Vīriešu 100 metru distances sacensības 1988. gada vasaras olimpiskajās spēlēs Seulā norisinājās 23. un 24. septembrī Seulas olimpiskajā stadionā. Sacensībās uzvarēja ASV sportists Karls Lūiss, sudrabu ieguva Linfords Kristijs (Lielbritānija) un bronzu — Kelvins Smits (ASV). Sacensībās kopumā piedalījās 103 sportisti. Sākumā visi sportisti tika sadalīti 13 priekšskrējienos, ceturtdaļfinālam kvalificējās 48 labākie sportisti. Pusfināliem kvalificējās 16 sportisti, savukārt finālam — labākie astoņi. Šī nereti tiek saukta par visu laiku "netīrāko" sacīksti. Sākotnējais fināla uzvarētājs un olimpisko spēļu zelta medaļas ieguvējs kanādietis Bens Džonsons, kas finālā uzrādīja laiku 9,79 sekundes (kas būtu jauns pasaules rekords), tika pieķerts dopinga lietošanā un viņam zelta medaļa tika atņemta. Pēc olimpiskajām spēlēm tika anulēts arī Džonsonam piederējušais pasaules rekords, ko viņš sasniedza pirms olimpiskajām spēlēm. Līdz ar to par pasaules rekordistu kļuva Lūiss ar olimpiskajās spēlēs sasniegto laiku. Džonsons nebija vienīgais fināla dalībnieks, kam karjeras laikā bijušas pozitīvas dopinga analīzes. Vienīgi bronzas medaļas ieguvējam Smitam karjeras laikā nebija pozitīvas dopinga analīzes.